Puotila

**Puotila** () on Helsingin 45. kaupunginosaan eli Vartiokylään kuuluva osa-alue Itä-Helsingissä, jossa on noin 5 100 asukasta  ja vajaat 670 työpaikkaa. Puotila on Helsingin vanhimpia lähiöitä.

Puotilan vanhimmat kerrostalot ovat valmistuneet syksyllä 1960. Kolmi- tai nelikerroksiset talot muodostavat puoliavonaisia kortteleita, ja yleisilme on selvästi 1950-lukulainen. Puotilan pohjoiskulmassa Haarniskatien ympäristössä julkisivut ovat punatiiltä. Lähiö on yleiskaavassa merkitty rakennustaiteellisesti arvokkaaksi alueeksi.

Puotilaan valmistui jonkin verran täydennysrakentamista vuosina 1999–2006, erityisesti metroaseman läheisyyteen. Tulevaisuuden maankäyttö Puotilassa keskittyy metroaseman ympärille ja venesataman tilalle rakennettavaan Puotilanrantaan.

Puotinkylän kartanon vieressä on viljelyspalstoja ja pieni metsäalue Juorumäki. Uimarannalta on näkymät Vartiokylänlahdelle ja Vuosaaren sillalle. Puotilan aluevedet ovat suosittu paikka kalastukseen.

## Palveluita ja rakennuksia
Puotilassa oli elintarvikeliikkeitä 1960- ja 1970-luvuilla myös Haarniskatiellä, Rantakartanontiellä (HOK), Klaavuntie 8:ssa (Elanto) ja Rusthollarinkuja 2:n päädyssä (Valinta Penttinen / Valinta Lehtinen)

Puotilassa on kaksi koulua: Puotilan ala-aste, joka aloitti kansakouluna vuonna 1967, sekä Vartiokylän yläaste, joka on aloittanut yksityisenä Vartiokylän yhteiskouluna (rehtorina Aatto Tanninen). Jälkimmäisessä oli 1960-luvulla jopa 1&nbsp;000 oppilasta, kun koulua kävi siellä iltavuorossa muiden lähiöiden koululaisia, kun niissä ei vielä ollut omia kouluja valmiina.

Rantakartanontien ja Porvoontien (nyk. Itäväylä) risteyksessä, urheilukentän reunassa oli lippakioski.

Ala-asteen viereisellä mäellä sijaitsee Vartiokylän työväentalo, jossa muun muassa järjestettiin tansseja 1960-luvulla. Nuorison houkuttelemiseksi se toimi myös nimellä Uusi Natsa.

1960-luvun alussa, kun nyk. Puotinharjua vasta rakennettiin, sitä kutsuttiin Puotila II:ksi (kakkoseksi), kun muutakaan nimeä sille ei vielä ollut.

Puotilan kartano oli 50-luvulla koulunakin, 60-luvulla myös asuinkäytössä, mutta on nykyisin ravintolakäytössä. Pienemmässä kartanorakennuksessa, ns. pehtorinpytingissä, toimii tiettävästi Suomen vanhin disko, Sven Tuuva klubi eli Svenkka. Kartanon entisessä vilja-aitassa toimiva Puotilan kappeli on suosittu hääkirkko.

### Ostoskeskus

Puotilassa sijaitsi arkkitehti Erkki Karvisen suunnittelema perinteinen tasakattoinen 1961 valmistunut ostoskeskus, jossa oli muun muassa ruokakauppa, pari ravintolaa, kukkakioski ja muita palveluita. Aikanaan siellä oli kolme ruokakauppaa; Elanto, HOK ja yksityinen valintamyymälä, kaksi baaria; EHO Klaavuntien ja Rusthollarintien risteyksen puoleisessa kulmassa, ja toinen, enteellisesti nimeltään Metro-baari, joka oli nykyisen Pikkulinnun paikalla. Ostarilla oli ollut myös kirjakauppa, jalkineliike, kampaamo, parturi, suutari (Sorsa), kemikalioliike, kioski, kukkakioski, apteekki, neljä pankkia; Kansallisosakepankki KOP, Pohjoismainen yhdyspankki PYP ja Osuuspankki ja posti (myös Postipankki). Ostoskeskuksessa toimi myös joitakin lähiöostarille epätyypillisiä palveluja, kuten nukketeatteri Sampo ja palkittu Olutravintola Pikkulintu. Ostoskeskus purettiin vuonna 2022, ja sen tilalle rakennettiin asuinkerrostalo.

## Tulevaisuus
### Metrokorttelit
Puotilan metroaseman ympäristö on tarkoitus muuttaa tiiviimmäksi asuin- ja palvelualueeksi. Nykyään maankäyttö on pitkälti liikennealueita ja pintapysäköintiä. Uudisrakentaminen keskittyisi Itäväylän varrelle, jonka bulevardisointi mahdollistaisi muun muassa Östersundomin pikaraitiotien. Uusista asuinkerrostaloista tulisi pääosin 5–8-kerroksisia, mutta korkeammat tornitalot yltävät 13–17 kerrokseen. Asukasluvun lisäys olisi noin 1&nbsp;100.

Helsingin kaupunginvaltuusto hyväksyi asemakaavan toukokuussa 2025. Rakennustyöt voivat alkaa jo vuonna 2026.

### Puotilanranta
Puotilanranta on Meripellontien varrelle nykyisen venesataman tilalle suunniteltu merellinen asuinalue, johon tulisi noin 2&nbsp;700 uutta asukasta. Siihen kuuluu uusi tekosaari ja pienvenesatama, sekä noin 120&nbsp;000 kerroneliömetriä uudisrakentamista.

Suunnitteluvaiheessa ehdotettiin Raide-Jokerin jatkamista Itäkeskuksesta palvelemaan Puotilanrantaa. Ehdotus kuitenkin hylättiin, eikä Meripellontielle jätetty tilavarausta pikaraitiotielle. Kaupunginvaltuusto hyväksyi Puotilanrannan asemakaavan helmikuussa 2026.

## Liikenneyhteydet
Vuonna 1998 avattu Puotilan metroasema toimii alueen joukkoliikenteen selkärankana. Metrolla pääsee Puotilasta Itäkeskukseen kahdessa, Vuosaareen neljässä ja keskustaan (Rautatientorille) 16 minuutissa. Metroasema sijaitsee puoliksi Puotinharjun osa-alueella. Puotilaa palvelevat myös bussilinja 97V sekä yölinjat 90N, 95N, 96N ja 97N. 1960-luvulla Puotilaan ajoi rautatientorilta HKL:n bussilinja 42 ja sen jälkeen 91.

## Kuvia Puotilasta

Kuva:Puotilankappeli.jpg|Puotilan kappeli
Kuva:Syksyinen Vartiokylänlahti.jpg|Syksyinen näkymä Vartiokylänlahdelle ja Puotilan uimarannalle
Kuva:Puotilan asuintaloja 1.jpg|Rantakartanontien 1960-61 valmistuneita asuintaloja
Kuva:Puotilan asuintaloja 2.jpg|2005 valmistuneita puisia paritaloja Puotilantiellä, kartanon vieressä
Kuva:Puotilan asuintaloja 3.jpg|1963 valmistunut kerrostalo Rusthollarintien ja Haarniskatien kulmassa
Kuva:H6031Puotilan kartano C.jpg|Puotilan kartano


## Lähteet

## Aiheesta muualla

* Puotila-seura ry:n sivusto
* Google Maps: Puotila
* HS: Puotila – Botby gård (maksullinen artikkeli)